
Θέμα: Τρόπος υποβολής καταστάσεων φορολογικών στοιχείων, για διασταύρωση πληροφοριών της παρ. 3 του άρθρου 14 του ν.4174/2013, για τα έτη 2021 και επόμενα (Α΄170).
ΑΠΟΦΑΣΗ
Ο ΔΙΟΙΚΗΤΗΣ ΤΗΣ ΑΝΕΞΑΡΤΗΤΗΣ ΑΡΧΗΣ ΔΗΜΟΣΙΩΝ ΕΣΟΔΩΝ
Έχοντας υπόψη:
1. Τις διατάξεις:
α)	των παραγράφων 3 και 4 του άρθρου 14 του ν.4174/2013 «Φορολογικές διαδικασίες και άλλες διατάξεις» (Α΄ 170),
β)	του άρθρου 15Α του ν.4174/2013 «Φορολογικές διαδικασίες και άλλες διατάξεις» (Α’ 170), γ) της υπό στοιχεία Α.1138/12.6.2020 κοινής απόφασης του Υπουργού Οικονομικών και του Διοικητή της Ανεξάρτητης Αρχής Δημοσίων Εσόδων «Καθορισμός της έκτασης εφαρμογής, του χρόνου και της διαδικασίας ηλεκτρονικής διαβίβασης δεδομένων στην Ανεξάρτητη Αρχή Δημοσίων Εσόδων, καθώς και κάθε άλλου αναγκαίου θέματος για την εφαρμογή των διατάξεων του άρθρου 15Α του ν.4174/2013 (Κ.Φ.Δ.)» (Β΄2470),
δ)	της υπό στοιχεία ΠΟΛ.1022/7.1.2014 απόφασης του Γενικού Γραμματέα Δημοσίων Εσόδων «Υποβολή καταστάσεων φορολογικών στοιχείων, για διασταύρωση πληροφοριών» (Β΄ 179), ε) του Κεφαλαίου Α΄ του μέρους Πρώτου του ν. 4389/2016 «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» (Α΄ 94),
2. Την υπό στοιχεία Δ. ΟΡΓ. Α 1125859 ΕΞ 2020/23.10.2020 απόφασης του Διοικητή της Ανεξάρτητης Αρχής Δημοσίων Εσόδων «Οργανισμός της Ανεξάρτητης Αρχής Δημοσίων Εσόδων (Α.Α.Δ.Ε.)» (Β΄4738).
3.Την υπ΄αρ. 1/20.01.2016 Πράξη του Υπουργικού Συμβουλίου «Επιλογή και διορισμός Γενικού Γραμματέα της Γενικής Γραμματείας Δημοσίων Εσόδων του Υπουργείου Οικονομικών» (Υ.Ο.Δ.Δ.18), σε συνδυασμό με τις διατάξεις του πρώτου εδαφίου της παρ. 10 του άρθρου 41 του ν. 4389/2016, τις υπ΄ αρ. 39/3/30.11.2017 (ΥΟΔΔ 689) αποφάσεις του Συμβουλίου Διοίκησης της ΑΑΔΕ και υπό στοιχεία 5294 ΕΞ 2020/17.01.2020 (Υ.Ο.Δ.Δ. 27) του Υπουργού Οικονομικών με θέμα «Ανανέωση της θητείας του Διοικητή της Ανεξάρτητης Αρχής Δημοσίων Εσόδων.».
4. Την ανάγκη απλούστευσης των διαδικασιών και ελάφρυνσης του διοικητικού βάρους εκπλήρωσης της υποχρέωσης υποβολής καταστάσεων φορολογικών στοιχείων για διασταύρωση πληροφοριών.
5. Το γεγονός ότι, από τις διατάξεις της παρούσας απόφασης, δεν προκαλείται δαπάνη σε βάρος του Προϋπολογισμού της Ανεξάρτητης Αρχής Δημοσίων Εσόδων (ΑΑΔΕ).
ΑΠΟΦΑΣΙΖΟΥΜΕ
1. Για το ημερολογιακό έτος 2021, η υποχρέωση αποστολής των στοιχείων της παρ. 3 του άρθρου 14 του ν.4174/2013 (Α΄170) εκπληρώνεται με τον τρόπο και τη διαδικασία που ορίζονται στην υπό στοιχεία Α.1138/2020 (Β΄2470) κοινή Απόφαση του Υφυπουργού Οικονομικών και του Διοικητή της ΑΑΔΕ, κατ΄εφαρμογή του άρθρου 15Α του ν.4174/2013 (Α΄170). Ειδικότερα στην ΑΑΔΕ διαβιβάζονται υποχρεωτικά, δεδομένα που αφορούν στη σύνοψη και χαρακτηρισμό εσόδων τιμολόγησης, εξόδων αυτοτιμολόγησης και τίτλων κτήσης. Τα δεδομένα της περίπτωσης αυτής διαβιβάζονται είτε κατά τα ανωτέρω οριζόμενα στην υπό στοιχεία Α.1138/2020 (Β΄2470), είτε με τον εναλλακτικό τρόπο διαβίβασης των δεδομένων στην ψηφιακή πλατφόρμα myDATA για το έτος 2021.
Σύμφωνα με τον εναλλακτικό τρόπο διαβίβασης, οι υπόχρεες οντότητες δύνανται να διαβιβάσουν τα υπόψη δεδομένα χονδρικών συναλλαγών, είτε αναλυτικά ανά λογιστικό στοιχείο, είτε συγκεντρωτικά ανά αντισυμβαλλόμενο λήπτη και ανά μήνα.
Αντίστοιχα, τα δεδομένα των συναλλαγών λιανικής διαβιβάζονται σε κάθε περίπτωση (είτε κατά τα οριζόμενα στην υπό στοιχεία Α.1138/2020 (Β΄ 2470) είτε με τον εναλλακτικό τρόπο) ανά μήνα, είτε αναλυτικά, είτε συγκεντρωτικά.
Τα παραπάνω δεδομένα διαβιβάζονται, με διακριτούς τύπους παραστατικών και χαρακτηρισμούς συναλλαγών για όλες τις περιπτώσεις (σχετ. για τις επιχειρησιακές και τεχνικές προδιαγραφές:www.aade.gr/epiheiriseis/mydata-ilektronika-biblia-aade/tekmiriosi-gia-epiheiriseis/thematikes-enotites-mydata).
Οι υπόχρεες οντότητες όπως ορίζονται στην παρ. 3 του άρθρου 14 ΚΦΔ εξαιρουμένων των αναφερομένων στην παρ. 3 της παρούσας, έχουν την υποχρέωση να επιβεβαιώσουν τα ως άνω διαβιβασθέντα δεδομένα όπως αυτά αναρτώνται στον διαδικτυακό τόπο της ΑΑΔΕ (www.aade.gr/mydata).
Η διαβίβαση των ανωτέρω δεδομένων, θεωρείται δήλωση πληροφοριακού χαρακτήρα για το ημερολογιακό έτος 2021, και ως καταληκτική ημερομηνία διαβίβασης αυτών, ορίζεται η 27.5.2022.
Οι λήπτες των λογιστικών στοιχείων συναλλαγών χονδρικής που αφορούν σε έξοδα τιμολόγησης και έσοδα αυτοτιμολόγησης, υποχρεούνται να διαβιβάσουν είτε αναλυτικά, είτε συγκεντρωτικά, ανά Α.Φ.Μ. αντισυμβαλλόμενου εκδότη, περιπτώσεις αποκλίσεων στα προαναφερόμενα διαβιβασθέντα δεδομένα, έως την 31.10.2022.
Η μη ανταπόκριση των υπόχρεων οντοτήτων, στα ως άνω οριζόμενα, συνιστά παράβαση της περ. α΄της παρ. 1 του άρθρου 54 του ν.4174/2013 (Α΄170), η οποία επισύρει τις κυρώσεις της περ. α΄ της παρ. 2 του ίδιου άρθρου και νόμου.
Για το ημερολογιακό έτος 2021, η εκπρόθεσμη διαβίβαση των ως άνω δεδομένων ανεξαρτήτως του πλήθους των διαβιβάσεων καθώς και του πλήθους των στοιχείων εκάστης διαβίβασης θεωρείται ως μία δήλωση.
2. Για το ημερολογιακό έτος 2022 και εφεξής, οι οντότητες που εμπίπτουν ταυτοχρόνως στο πεδίο εφαρμογής της παρ.3 του άρθρου 14 του ν.4174/2013 (Α΄ 170) και του άρθρου 1 του ν.4308/2014 (Α΄251) σε συνδυασμό με το άρθρο 15Α του ν.4174/2013 (Α΄170), δεν αποστέλλουν καταστάσεις φορολογικών στοιχείων προμηθευτών και πελατών για διασταύρωση πληροφοριών, δεδομένου ότι η υποχρέωση αποστολής των ως άνω πληροφοριών εκπληρώνεται με την αποστολή δεδομένων στην ψηφιακή πλατφόρμα myDATA της ΑΑΔΕ. Οι οντότητες της παραπάνω περίπτωσης, ανεξαρτήτως μεγέθους αυτών και τρόπου έκδοσης και τήρησης των λογιστικών τους αρχείων, διαβιβάζουν ηλεκτρονικά στην ψηφιακή πλατφόρμα myDATA της ΑΑΔΕ, τα δεδομένα τους, όπως αυτά ορίζονται με την υπό στοιχεία Α.1138/2020 (Β΄2470) κοινή Απόφαση του Υφυπουργού Οικονομικών και του Διοικητή της ΑΑΔΕ, για την εφαρμογή των διατάξεων του άρθρου 15Α του ν.4174/2013 (Α΄170).
3. Για το ημερολογιακό έτος 2021 και εφεξής, οι αγρότες ειδικού καθεστώτος του άρθρου 41 Κώδικα Φ.Π.Α. του ν.2859/2000 (Α΄248), καθώς και οι λοιποί ανά περίπτωση υπόχρεοι υποβολής καταστάσεων φορολογικών στοιχείων προμηθευτών και πελατών, που δεν εμπίπτουν ταυτοχρόνως και στο πεδίο εφαρμογής του άρθρου 1 του ν.4308/2014 (Α΄251) σε συνδυασμό με το άρθρο 15Α του ν.4174/2013 (Α΄170), δεν αποστέλλουν ομοίως στοιχεία της παρ.3 του άρθρου 14 ν.4174/2013 (Α΄170), για λόγους αποφυγής υπέρμετρης διοικητικής επιβάρυνσης υποβολής καταστάσεων φορολογικών στοιχείων που κατά περίπτωση είναι δυνατό να αντληθούν από έτερες πηγές, κατ΄ εφαρμογή των προαναφερόμενων διατάξεων.
4. Από το ημερολογιακό έτος 2021 και επόμενα, παύει να ισχύει η ΠΟΛ. 1022/2014 απόφαση του Γενικού Γραμματέα Δημοσίων Εσόδων (Β΄ 179).
5. Η απόφαση αυτή να δημοσιευθεί στην Εφημερίδα της Κυβερνήσεως.
Ο ΔΙΟΙΚΗΤΗΣ ΤΗΣ ΑΑΔΕ
ΓΕΩΡΓΙΟΣ ΠΙΤΣΙΛΗΣ
ΠΙΝΑΚΑΣ ΔΙΑΝΟΜΗΣ
Ι. ΑΠΟΔΕΚΤΕΣ ΓΙΑ ΕΝΕΡΓΕΙΑ
1. Εθνικό Τυπογραφείο (στην ηλεκτρονική διεύθυνση ‘’webmaster.et@ et.gr‘’)για δημοσίευση της απόφασης
2. Αποδέκτες πίνακα Β’
3. Αποδέκτες πίνακα Γ’
4. ΔΙ.Σ.ΤΕ.ΠΛ. (για ανάρτηση στην ιστοσελίδα της Α.Α.Δ.Ε.)
ΙΙ. ΑΠΟΔΕΚΤΕΣ ΓΙΑ ΚΟΙΝΟΠΟΙΗΣΗ
1. Γραφείο κ. Υπουργού Οικονομικών
2. Γραφείο κ. Υφυπουργού Οικονομικών
3. Γραφείο κ. Γεν. Γραμματέως Φορολογικής Πολιτικής και Δημόσιας Περιουσίας
4. Αποδέκτες πίνακα Ζ’
5. Αποδέκτες πίνακα Η΄
6. Αυτοτελές Γραφείο Τύπου και Δημοσίων Σχέσεων
7. Οικονομικό Επιμελητήριο Ελλάδας (Πίνακας ΙΒ΄)
ΙΙΙ. ΕΣΩΤΕΡΙΚΗ ΔΙΑΝΟΜΗ
1. Γραφείο κ. Διοικητή Ανεξάρτητης Αρχής Δημοσίων Εσόδων
2. Προϊσταμένους των Γενικών Διευθύνσεων της Α.Α.Δ.Ε.
3. Όλες τις Δ/νσεις της Γ.Δ.Φ.Δ.
4. Δ/νση Νομικής Υποστήριξης
5. Δ/νση Ανάπτυξης Φορολογικών Εφαρμογών
6. Δ/νση Επιχειρησιακών Διαδικασιών
7. Διεύθυνση Ελέγχων- Τμήμα Α΄
